Moet my kind se mangels verwyder word en wanneer? - WelstandWelstand
Tuis / Advies / Moet my kind se mangels verwyder word en wanneer?
Mangels dien 'n spesifieke doel by jong kinders maar kan probleme gee wanneer dit infeksie kry.
Wat is mangels en adenoïede?
Mangels is knoppe limfweefsel aan weerskante van die agterkant van die keel. Adenoïde, oftewel neusmangels, is 'n soortgelyke weefsel hoër op in die keel naby die neus.
Mangels en neusmangels help kinders om hul immuunstelsel op te bou en infeksies af te weer deur bakterieë en virusse vas te vang wanneer jy asemhaal of sluk.
Mangels en neusmangels kan lyk of dit tydens die kinderjare groei en begin dan weer krimp wanneer 'n kind tussen vier en sewe jaar oud is. Teen die tyd wat volwassenheid bereik word, sal dit amper heeltemal verdwyn het.
Dit gebeur egter dikwels dat mangels besmet word.
Watter probleme kan mangels veroorsaak?
Wanneer die mangels gereeld infeksie kry, kan dit erg swel en baie seer word. Dit kan ook gebeur dat 'n kind se mangels groter as normaal is, wat kan veroorsaak dat dit die lugweg blokkeer en veroorsaak dat dit moeilik is om deur die neus asem te haal.
Vergrote mangels kan dus 'n kind se slaap erg affekteer aangesien die kind vir tye kan ophou asemhaal. Dit kan ook veroorsaak dat die kind snork, onrustig is, sweet en heeltyd moeg voel.
Mangels wat infeksie kry, kan ook gereelde keelinfeksies tot gevolg hê. Dit kan met koors en geswelde limfkliere gepaardgaan. Gereelde keelinfeksies beteken ses tot sewe keer per jaar.
Moet ek my kind se mangels laat verwyder?
Indien jou kind probleme met sy of haar mangels ervaar sal jou huisdokter jou na 'n kenner verwys. Bespreek al die moontlike opsies, soos antibiotika en 'n operasie, met die dokter.
Wanneer die operasie om die mangels te laat verwyder oorweeg word, moet daar na die voor- en nadele gekyk word. Soos met enige ander operasie is daar risiko's soos infeksie en probleme met narkose.
Wat gebeur tydens 'n tonsillektomie (mangeloperasie)?
Die operasie word onder algemene narkose gedoen en duur sowat 20 tot 30 minute. Dit word deur die mond gedoen en daar is gewoonlik twee opsies, naamlik die totale verwydering van albei mangels of net die verwydering van die mangelweefsel, met 'n klein laag wat agtergelaat word om die keelspiere te beskerm.
Kinders moet gewoonlik vir 'n paar dae na die operasie tuisbly en dit kan 'n paar weke neem om heeltemal te herstel.